آپ صلى الله عليه وسلم غزوات لڑتے ہوئے فوجی جنرل بھی تھے۔ آپ صلى الله عليه سلم کی قیادت ميں جتنی بھی لڑائیاں لڑی گئیں ' ان سب کا مفصل حال ہميں ملتا ہے۔ آپ صلى الله عليه وسلم ایک حاکم بھی تھے۔ آپ صلى الله عليه وسلم ایک قاضی اور منصف بھی تھے۔ آپ صلى الله عليه وسلم کے سامنے پیش ہونے والے مقدمات کی پوری پوری رودادیں ہميں ملتی ہيں۔ اوریہ بھی معلوم ہوتا  ہے کہ کس مقدمہ ميں آپ صلى الله عليه وسلم نے کیا فیصلہ فرمایا۔ غرض کہ زندگی کا کوئی شعبہ یا کوئی مسئلہ ایسا نہيں جس کے متعلق آپ صلى الله عليه وسلم نے تفصیلی ہدایات نہ دی ہوں۔ اس طرح حضورصلى الله عليه وسلم کی زندگی کا ہر پہلو معروف ہے۔ تمام انبیاء اور پیشواﺅں ميں سے صرف آپ صلى الله عليه وسلم ہی وہ ہستی ہيں جنکی طرف نوع انسانی ہدایت و رہنمائی کے لیے رجوع کرسکتی ہے۔ اس کا واحد سبب يہ ہے کہ جو مقدس کتاب آپ صلى الله عليه وسلم پر اتاری گئی ' اسکی حفاظت کی ضمانت اللہ تعالی نے خود اپنے ذمے لی ہے۔ اور چونکہ آپ  صلى الله عليه وسلم کی زندگی اس کتاب الہی کی شرح ہے ۔ لہذا شرح کی حفاظت بھی کتاب کے ساتھ لازمی ہے۔ اس طرح رسول اکرم صلى الله عليه وسلم کی عملی زندگی اور حالات حیات طیبہ ' بفضلہ تعالی صحابہ کرام کے سینوں ميں محفوظ تھے۔ جس کے تحت آپ صلى الله عليه وسلم کی سیرت ایک جامع شخصیت کی علمبردار ہے اور جس ميں آپ کے شمائل ' خصائل اور فضائل سب صفات محصور ہيں۔ کلام پاک ميں آنحضور صلى الله عليه وسلم کا تفصیلی تعارف آیات قرآنی کی شکل ميں کیا گیا ہے-